Cayambe (vulkan)
Cayambe je ime vulkana koji se nalazi u Centralnim Kordiljerima, dijelu ekvadorskih Anda, tačnije u provinciji Pichincha 70-ak km sjeveroistočno od Quita. To je treća najviša planina u Ekvadoru. Cayambe ima trajnu sniježnu kapu, a spada u složene vulkane i holocenske je starosti. Posljednji je put eruptirao 1786. Na visini od 4690 m, na južnoj padini Cayambea, nalazi se najviša tačka na svijetu kroz koju prolazi ekvator i jedina tačka na ekvatoru sa sniježnim pokrivačem. Vulkan i većina njegovih padina u sklopu su ekološkog rezervata Cayambe Coca. Prvi osvajač Cayambeovog vrha bio je britanski avanturist Edward Whymper sa svoja 2 italijanska vodiča i kompanjonima Juanom Antoniom i Luisom Carrelom 1880. i ova planina danas je omiljena među penjačima.